Viikossa myydään lähes 19 000 sushipalaa. Perjantaina sushitiski tyhjenee 7 minuutissa. Järvenpääläinen automarket on sushikiloissa Euroopan kärkeä.

MOSTPHOTOS

K-Citymarket Järvenpään kauppias Markku Hautala ei päästä itseään helpolla. Jokin aika sitten hän suuttui itselleen oikein kunnolla.

Hautala soimasi itseään siitä, että hän oli halunnut tehdä Suomen parhaan sushin, kun tavoitteena olisi pitänyt olla maailman paras sushi.

- Aloin miettiä, että miksi pääsimme näin helposti tavoitteeseemme. Se alkoi ärsyttää, Hautala kertoo.

Asiaa selviteltyään hänelle valkeni, että heillä on sushissa parasta riisiä, mitä Suomessa saa, mutta ei suinkaan maailman parasta. Japanilaiset eivät nimittäin suostu myymään parhaita riisejään muualle. Hautala ei tästä lannistunut.

Hän osti lentoliput Japaniin ja lähti neuvottelemaan. Hautalan mukaan hän ei ole koskaan ollut niin omituisessa neuvottelussa, jossa vastapuoli ei kommentoi mitään.

- Olin ihan varma, etteivät he myy. Riisisäkkienkin päällä lukee: Vain Japanin markkinoille.

Osta kaikki

Viikko neuvoteltiin, Hautala lensi kotiin ja lopulta hän sai kirjeen, jossa kerrottiin, että K-Citymarket Järvenpää saa ostaa tätä riisiä. Suomalaiset olivat onnistuneet vakuuttamaan, että tämän kaupan myötä japanilaista kulttuuria kunnioitetaan ja se saa arvoisensa kohtelun.

Videolla Markku Hautala esittelee kauppansa varastossa olevaa riisiä:

Lentorahdissa tuli riisierä, joka ajettiin kaupan omien koneiden läpi. Hautala maistatti riisin alan asiantuntijoilla ja vastauksista ei jäänyt epäselvyyttä. Eräskin kommentti oli: " Osta kaikki, en ole ikinä syönyt parempaa riisiä. "

Hautalan ihokarvat nousivat pystyyn ja hänhän osti koko 17 000 kilon erän. Tällä hetkellä tätä kyseistä riisiä ei ole kuin järvenpääläisen ruokakaupan varastossa.

- Maksoin riisistä paremman Audin verran. Mutta nyt voin sanoin kuin Bond-leffojen konnat konsanaan. Minulla on kaikki riisi. Onko jollain parempaa, ei ole, Hautala nauraa.

Eniten susheja Euroopassa

Mihin perustuu väite, että keskiuusmaalaisessa ruokakaupassa myydään eniten susheja koko Euroopassa?

Sushituotannon nopeus johtuu siitä, että Hautala käyttää japanilaista robottitekniikkaa. Heillä on Hautalan sanojen mukaan maailman paras sushirobotti. Samasta tehtaasta toimitetaan koneita muihinkin eurooppalaisiin sushiravintoloihin ja isoihin ketjuihin.

- Japanilaiset konetoimittajat väittävät, että olemme tällä hetkellä kiloissa Euroopan suurin " sushitehdas " . Japanialisen myyjän mukaan hän näkee koneista, että kukaan ei myy kiloissa enempää sushia. Myymme joka viikko lähes 19 000 sushipalaa. Tässä ei edes ole mukana juhlapyhien huippumyynnit.

Arkisin sushitiski myydään tyhjäksi 30 minuutissa, perjantaisin seitsemän minuutin välein.

Soija tammitynnyrissä

Soijakaan ei ole mitä tahansa. Aluksi tarjolla oli " ihan hyvä soija " , mutta sitten Hautala ajatteli, että pitää pystyä vielä parempaa.

Nyt myynnissä on vuonna 1688 perustetun soijatehtaan soija, joka on 18 sukupolven ajan periytynyt isältä pojalle.

Ainoana isona soijatehtaana heidän soijansa kypsytetään tammitynnyreissä, minkä ansiosta bakteerikannalla saadaan täyteläisempi maku ja suolaa voidaan käyttää vähemmän.